মাসখানেক আগে এবেলা ওয়েবসাইটের একটি প্রতিবেদনে প্রকাশিত হয়েছিল শহরের ক্যাবচালক শামু সিং ও তাঁর মডেল হওয়ার স্বপ্নের কথা। পারিবারিক কারণে আঠেরো-উনিশ বছর বয়স থেকেই তাঁকে ক্যাব চালানো শুরু করতে হয়। কিন্তু স্বপ্নটা ছাড়েননি শামু। মাসখানেক আগে হঠাৎই তাঁর নজরে আসে একটি বিজ্ঞাপন— ২০১৮ সালের ফ্যাশন ক্যালেন্ডারের অডিশনের জন্য রেজিস্ট্রেশন আহ্বান করছে ‘এফফেস’, শহরের ফ্যাশন ও ট্যালেন্ট ব্র্যান্ড। ২০১৪ সালে এই সংস্থাটির জন্ম, বিশিষ্ট মডেল ও করপোরেট ব্যাঙ্কার নীল রায়ের হাতে। 

এই বিষয়ে অন্যান্য খবর

মডেল হওয়ার স্বপ্ন পূরণ হতে চলেছে কলকাতার ক্যাবচালকের


শামু ছুটে গিয়েছিলেন আবেদনপত্র নিয়ে, রেজিস্ট্রেশন ফি-টা জোগাড় করেছিলেন অনেক কষ্টে কিন্তু জমা দেওয়ার মতো প্রফেশনাল পোর্টফোলিও তো নেই। এই ঘটনাটা নীল রায়ের কানে যেতেই তিনি শামুকে ফিরিয়ে দিয়েছিলেন ফি-এর টাকা এবং কথা দিয়েছিলেন যে শামুর জন্য প্রফেশনাল ফোটোশ্যুটের ব্যবস্থা করে দেবে তাঁর সংস্থা, সম্পূর্ণ বিনা খরচায়। গত শনিবার, ২ সেপ্টেম্বর, দক্ষিণ কলকাতার একটি স্টুডিওতে হল ফোটোশ্যুট। নীল রায় ও এফফেস-এর সহযোগিতায় স্বপ্নের পথে আরও একধাপ এগিয়ে গেলেন শামু। 

আজ, ৪ সেপ্টেম্বর সোশ্যাল মিডিয়ায় শামুর মেকওভার লুক শেয়ার করলেন নীল, সঙ্গে এবেলা ওয়েবসাইটকে পাঠালেন ফোটোশ্যুটের এক্সক্লুসিভ এডিট-বিহীন ‘র পিকস’। দু’রকম লুকে মেকওভার করা হয়েছে শামুকে। একটি ক্যাজুয়াল আরবান লুক তাঁর পোর্টফোলিওর জন্য আর অন্যটি খাঁটি বাঙালি লুক, পুজোর একটি বিশেষ ক্যামপেন-এর জন্য। এই ফোটোশ্যুটটির পরে এবার সরাসরি ক্যালেন্ডার শ্যুটের ফাইনাল অডিশনে অংশ নেবেন শামু। আগেই ঘোষণা করেছিলেন নীল যে শামুকে অন্যদের মতো একাধিক অডিশন পেরিয়ে চূড়ান্ত পর্বে আসতে হবে না। 


ফোটোগ্রাফার: সায়ন্তন দত্ত, মেকআপ: অরিজিৎ কুণ্ডু, এফফেস
এই গোটা অভিজ্ঞতায় অভিভূত শামু। সোশ্যাল মিডিয়ায় নীলকে ধন্যবাদ জানিয়েছেন তিনি এবং লিখেছেন, ‘‘আমার স্বপ্ন এবার সত্যি হল’’। এখনও অনেকটা পথ চলা বাকি। শহরের এই তরুণের জন্য অনেক অনেক শুভেচ্ছা। নীল রায় ও টিম এফফেস-এর এই উদ্যোগকে সাধুবাদ জানায় এবেলা.ইন।